Når et dansepar går på gulvet, er der udtænkt et fuldt koncept til deres dans. Alt lige fra musikken til kjolen til håret, makeuppen, neglelakken – ja selv spraytannen er overvejet ned til mindste detalje.
Derfor sker det også, at makeupartisterne taler sammen med systuen i løbet af ugen for at sikre, at hår og makeup bliver afstemt i forhold til hele looket på en danser.
Eksempelvis kan stoffet eller farven på en kjole være afgørende for nuancen på en læbestift, extensions eller et hårsmykke.
Farven på en kjole kan også betyde, at der eksempelvis skal spares på spraytannen i en given uge. Eller bruges mere. De beslutninger er makeupartisterne også inde over.